Iуащхьэмахуэ и щыгум нэс
Аруан район автомобиль школым и унафэщI Гулэжын Беслъэн зи пашэ, Урысей ДОСААФ-м и къудамэу КъБР-м щыIэм хэт гуп, езым я жэрдэмкIэ Iуащхьэмахуэ дэкIащ. Ахэр Аруан военкоматым и лэжьакIуэ Шыбзыхъуэ Инал, Бахъсэн Ипщэ къуажэ администрацэм и тхьэмадэ Джаппуев Аслъэнбэч, тренер-инструктор, УФ-м альпинизм спортымкIэ и мастерым и кандидат, Гулэжыным и къуажэгъу къэхъундэс Шыбзыхъуэ Къазбэч, Шэшэн зауэм хэта БейцIыкIу Аслъэн, Афган зауэм и ветеран Цоков Тимирлан, гъуэгугъэлъагъуэ Колычев Артур сымэщ.
Нарткъалэ илъэси 100 зэрырикъум ирихьэлIэу Я къалэм и махуэш-хуэм ирихьэлIэу «ФIыуэ тлъагъу Нарткъалэ илъэси 100 ирокъу» зытетха плакатыр, Урысейм и къалэ-лIыхъужьхэм, дзэ щIыхьым и къалэхэм я ныпхэр абы щыхэтIэным теухуа Iуэхур къыхэзылъхьар Гулэжын Беслъэнщ. Ар ящыщщ ипэжыпэкIэ хэкупсэ цIыхущ зыхужаIэхэм, къэкIуэнур зей щIэблэм я лъахэр, Хэкур фIыуэ ялъагъуу, абы хуэпэжу къэтэджыным хэлъхьэныгъэ хуэзыщI, еш имыщIэу и къалэныр зыгъэзащIэхэм. А псом и щыхьэтщ «Урысейм и хэкупсэ» медалыр мы гъэм къызэрыхуагъэфэщар.
ШыщхьэуIум и 26-м и жэщым гъуэгу техьа гупыр, уэс зыщIэлъ жьышхуэ къепщэрэ метри 3-5 нэхъыбэкIэ уимыгъаплъэми, къикIуэтакъым, ахэр метр 5642-рэ зи лъагагъ щыгум къыщыхутащ. Налшык — Дон Iус Ростов — Воронеж — Курск — Орел — Брянск — Смоленск — Минск — Брест къалэхэр зэпызыщIэу ирагъэкIуэкIа автомобиль зэдэжэм щыгъуэ зэхуахьэсат Урысейм и къалэ-лIыхъужьхэм, дзэ щIыхьым и къалэхэм, дзэ-хэкупсэ клубхэм, Урысейм и ДОСААФ-м, «Боевое братство» зэгухьэныгъэм, хьэуа-десант дзэхэм, Афганым щызэуахэм я ветеран зэгухьэныгъэу КъБР-м щыIэм я ныпхэр — псори зэхэту 20. ШыщхьэуIум и 27-м сыхьэти 10-рэ дакъикъэ 30-м Iуащхьэмахуэ и щыгум щыхатIащ а псори, «ФIыуэ тлъагъу Нарткъалэ илъэси 100 ирокъу» баннерыр дэщIыгъуу.
Гупыр къащымыщIауэ къехыжащ. Iуащхьэмахуэ лъапэ и Азау тафэм деж ахэр гуапэу къыщрагъэблэгъэжащ Iуащхьэмахуэ дэкIыным зыхуэгъэхьэзырынымрэ шынагъуэн- шагъэр къызэпэщынымрэ зи нэIэ щIэта, Урысей ДОСААФ-м и къудамэу КъБР-м щыIэм и унафэщIым и къуэдзэ запасым щыIэ полковник МацIыхъу Хъусен, Афган зауэм и ветеранхэм я зэгухьэныгъэу КъБР-м щыIэм и унафэщI Тхьэгъэлэдж Тимуррэ къулыкъу къыдэзыщIахэмрэ. Гупым ящIыгъуа тренер-инструктор Шыбзыхъуэ Къазбэч иджы 24-рэ Iуащхьэмахуэ дэкIащ. Ар ирихьэлIат къыщалъхуа махуэми, илъэс 41-рэ зэрырикъумкIэ абы псори ехъуэхъуащ. «Си хъуэпса- пIэщ Эверест сыдэкIыну, иджыри зэ ди республикэм и цIэр, и пщIэр згъэIун папщIэ. Iэмал имыIэу ар зэзгъэхъулIэнущ», — яжриIащ щIалэм къызэхуэсахэм.
Илъэс куэд хъуауэ Аруан автошколым дэлажьэ Аруан район военко-матым и лэжьакIуэ Шыбзыхъуэ Инали егуэпащ. Урысей ДОСААФ-м и щIыналъэ къудамэу КъБР-м щыIэм къыбгъэдэкIыу абы иратащ «Урысей ДОСААФ-р илъэс 85-рэ ирокъу» медалыр.
Фигу къэдгъэкIыжынщи, советыдзэхэр Афганистаным къызэрырашыжрэ етIанэгъэ мазаем и 15-м илъэс 25-рэ ирикъунущ. Абы теухуа Iуэхугъуэ зэмылIэужьыгъуэхэр республикэм щрагъэкIуэкIынущ.
УЭРДОКЪУЭ Женя.
